เงินบาทเปิดตลาด 30.29/31
ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 30.29/31 ปรับตัวแข็งค่าเล็กน้อย
1 มิ.ย. 2554

ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 30.29/31 ปรับตัวแข็งค่าเล็กน้อย
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.29/31 บาท/ดอลลาร์ ขยับแข็งค่าเล็กน้อยจากปิดตลาดช่วงเย็นวานนี้ที่ระดับ 30.30/31 บาท/ดอลลาร์  
"(เงินบาท)เปิดมาขยับแข็งค่าเล็กน้อย ค่อนข้างนิ่งตามยูโร ตลาดคงรอดูผลประชุมแบงก์ชาติว่าจะขึ้นดอกเบี้ยหรือไม่ แต่ forecast ว่าขึ้น" นักบริหารเงิน กล่าว
หากผลประชุมคณะกรรมการนโยบายการเงิน(กนง.) ในช่วงบ่ายวันนี้มีมติให้ปรับขึ้นอัตราดอกเบี้ยตามที่ตลาดคาดการณ์ไว้ก็อาจส่งผลให้เงินบาทปรับตัวแข็งค่าได้อีก หลังจากที่ทรงตัวค่อนข้างนิ่ง
"ก็คง pricing ไปพอสมควรแล้ว แต่อาจมีโอกาสแข็งค่าลงไปได้บ้าง เพราะยูโรแข็งค่าไปเยอะ แต่เงินบาทยังแข็งค่าไม่มาก" นักบริหารเงิน กล่าว
สำหรับความเคลื่อนไหวของค่าเงินสกุลหลักต่างประเทศช่วงเช้านี้ เงินเยนอยู่ที่ระดับ 81.32/33 เยน/ดอลลาร์ ปรับตัวแข็งค่าจากระดับ 81.54/55 เยน/ดอลลาร์ ส่วนเงินยูโรอยู่ที่ระดับ 1.4411/4415 ดอลลาร์/ยูโร ปรับตัวแข็งค่าจากระดับ 1.4404/4407 ดอลลาร์/ยูโร
นักบริหารเงิน คาดว่า วันนี้เงินบาทจะแกว่งอยู่ในกรอบระหว่าง 30.25-30.40 บาท/ดอลลาร์